**La bojdeiuca de pe deal**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În bojdeiuca de pe deal,

Bunico,

Azi mai ţeşi iţari

La vechiul tău război,

Ori te-ai...

Ascuns în umbră,

Sub stejari?

Că parcă nu mai văd,

Acum,

În vatra ta să ardă foc.

Nu iese fum pe horn

Şi nu-i

Miros de mere ce se coc.

E-atâta linişte,

N-aud

Nici porumbeii gurluind

Prin şură,

Nici motanul tău

Nu-l văd-naintea mea venind.

Parcă e totu-ncremenit

În bătătură.

Parcă dorm

Ogoarele, sub buruieni,

În ţarină,

Un veşnic somn.

Şi parcă te-ai culcat şi tu,

Bunico,

Ieri?

Sau mai de-un veac?

De ostenită ce erai.

Şi după tine

Toate tac.

Nu vor să te trezeşti cumva

Din somn,

Că te-ai trudit atât

Până, din mai nimic,

Feciori

Şi fete mândre

Ai crescut.

Te las bunico-n tihna ta.

Mă duc.

Am să mai trec prin sat,

Că nu ştiu cum,

Dar am aici

Un pic de suflet

Presărat.

..................................

În bojdeiuca de pe deal,

Bunico,

Toţi crescut-am mari

Şi am zburat...

Dar revenim,

La vremea noastră...

Sub stejari.